Re a tseba gore Josefa o be a sa phela ge Jesu a be a na le nywaga e 12. Ge ba le nywageng yeo, bafsa ba bantši ba Bajuda ba be ba thoma go ithuta mešomo ya diatla ya botatago bona gomme ba thoma go šoma le bona ge ba na le nywaga e 15. Go bonagala Josefa a phetše nako e telele ka mo go lekanego go ka ruta Jesu gore e be mmetli. Na Josefa o be a sa phela nakong ya ge Jesu a thoma bodiredi bja gagwe ge a be a na le nywaga e ka bago e 30? Ga go bonagale go le bjalo. Go bolelwa ka mmago Jesu, bana babo le dikgaetšedi tša gagwe ba sa phela ka moka ka nako yeo, ka ntle le Josefa. Ka nako e nngwe Jesu o ile a bitšwa gore ke “morwa wa Maria,” e sego morwa wa Josefa. (Mar. 6:3) Go bolelwa ka Maria a gata mogato le go itirela diphetho, ntle le gore a botšiše monna wa gagwe. (Joh. 2:1-5) Seo e be e tla ba se se sa tlwaelegago mehleng ya Beibele ntle le ge e ba e be e le mohlologadi. Mafelelong, ge Jesu a be a ehwa, o ile a laela gore mmagwe a hlokomelwe ke moapostola Johane. (Joh. 19:26, 27) Go be go ka se nyakege gore a dire bjalo ge nkabe Josefa a be a sa phela. Ka gona, go bonagala Josefa a hwile ge Jesu e be e sa le lesogana. Ka ge e be e le morwa yo mogolo, go bonagala Jesu a ile a tšea kgwebo ya go betla gomme a hlokomela lapa la gabo go fihlela ge a kolobetšwa.